[{"text_idx": "#000005", "text": "Mae treftadaeth ddiwylliannol ac adeiledig Cymru yn eiddo i bawb yng Nghymru. Dyna pam yr ydym ni yn y Comisiwn Brenhinol yn ymdrechu\u2019n gyson i sicrhau bod gwybodaeth am y dreftadaeth gyfoethog honno mor hygyrch ag sy\u2019n bosibl i bawb. Yn rhan o\u2019r ymdrechion hynny, rydym yn sicrhau bod cronfa ddata Cofnod Henebion Cenedlaethol Cymru (CHCC) am safleoedd ar gael i bawb dan Drwydded Llywodraeth Agored, ac yn ei gwneud yn haws i chi gael mynediad i\u2019n data a\u2019i lawrlwytho."}, {"text_idx": "#000006", "text": "Mae cronfa ddata CHCC am safleoedd yn cynnwys gwybodaeth am dros 120,000 o safleoedd o bwys archaeolegol, pensaerni\u0308ol a hanesyddol ar draws Cymru a\u2019i dyfroedd cyfagos. Dyma\u2019r cofnod awdurdodol o dreftadaeth adeiledig ac amgylchedd hanesyddol cyfoethog Cymru, ac mae\u2019n rhan o un o dri chasgliad cenedlaethol Cymru. Mae cynnal y cofnod yn rhan hanfodol o\u2019n cenhadaeth fel y caiff ei nodi yn ein Gwarant Frenhinol, sef cofnodi henebion a strwythurau \u2018sydd yn gysylltiedig a\u0302 diwylliant cyfoes, gwareiddiad ac amodau pobl Cymru o\u2019r cyfnod cynharaf...neu sydd yn eu hegluro\u2019."}, {"text_idx": "#000007", "text": "Ers i\u2019r gronfa ddata hon am safleoedd gael ei lansio yn 2004, mae wedi bod ar gael yn llawn ac mae modd ei chwilio ar wefan Coflein a gafodd ei hailwampio\u2019n ddiweddar a\u2019i hail-lansio yn 2021. Yn 2021 hefyd, cafodd porth Cymru Hanesyddol ei ailwampio, sy\u2019n galluogi defnyddwyr i chwilio ar yr un pryd drwy gronfeydd data CHCC, cofnodion Cadw ynghylch adeiladau rhestredig a henebion cofrestredig, a chofnodion yr Ymddiriedolaethau Archaeolegol ynghylch yr amgylchedd hanesyddol. Mae\u2019r fersiwn newydd yn galluogi defnyddwyr nid yn unig i chwilio drwy CHCC ond hefyd i lawrlwytho copi\u0308au o\u2019r data. Mae\u2019r data arforol yn CHCC wedi bod ar gael ers peth amser drwy borth a ddarperir gan Lywodraeth Cymru, sef MapDataCymru (Lle Cymru gynt), ac rydym wrthi ar hyn o bryd yn sicrhau bod gweddill y data sylfaenol am safleoedd ar gael yno hefyd. Os hoffech i ni ddarparu set ddata wedi\u2019i theilwra i chi, sy\u2019n cynnwys maes y disgrifiad os yw ar gael, mae croeso i chi gysylltu a\u0302 ni. Nodwch y bydd ffi\u0308oedd prosesu\u2019n cael eu codi am y gwasanaeth hwn."}, {"text_idx": "#000009", "text": "Rydym yn llawn cyffro yngly\u0302n a\u0302\u2019r cam nesaf hwn yn y broses o sicrhau bod gwybodaeth am amgylchedd hanesyddol rhyfeddol ac amrywiol Cymru ar gael i bawb yng Nghymru a thu hwnt. A chofiwch, os oes gennych unrhyw gwestiynau neu os oes angen unrhyw gymorth arnoch i gael gafael ar wybodaeth yn CHCC, mae ein Ti\u0302m Ymholiadau bob amser yn barod i helpu."}]